Bybelskool » Wat is die Heilige Gees? – Matteus 3:7-12
Toe Johannes besef hoeveel Fariseërs en Sadduseërs kom om deur hom gedoop te word, het hy hulle soos volg berispe: “Julle broeisel slange! Wie het julle wysgemaak dat julle God se dreigende oordeel kan vryspring? Bewys eerder deur julle voorbeeldige lewe dat julle werklik tot inkeer gekom het. En moet tog nie julleself mislei nie met die gedagte: ‘Ons is veilig. Ons is mos die nageslag van Abraham.’ Weet verseker, God kan selfs die klippe wat hier rondlê in kinders van Abraham verander. Die byl van God se oordeel lê al teen die bome se wortel, gereed om julle heeltemal uit te kap. God gaan elke boom wat nie gesonde vrugte dra nie, afkap en in die vuur gooi. Ek doop julle wel met water as teken van julle bekering. Maar ná my kom daar Iemand wat baie belangriker is as ek – soveel belangriker dat ek nie eers goed genoeg is om soos ’n slaaf sy sandale vir Hom aan te dra nie. Hy sal julle doop met die Heilige Gees en met vuur. Sy oesvurk is in sy hand en Hy sal sy dorsvloer deeglik skoonmaak. Hy sal sy koring in sy skuur bymekaarmaak, maar die kaf sal Hy in die vuur verbrand wat nooit geblus sal word nie. (NLV)
1. Johannes die Doper praat in dieselfde asem van die doop met die Heilige Gees en met vuur. Wat dink jy bedoel hy?
2. Die Heilige Gees is die Reinigende Vuur van God wat nie net nou gelowiges skoonmaak nie, maar uiteindelik ongelowiges in die ewige vuur sal verbrand. Hoe ervaar jy sy reinigende werk in jou lewe?
3. Lees die verse later vandag weer om jou te herinner aan die reinigende werk van die Heilige Gees in jou lewe en wy jou opnuut toe aan Hom.
4. Jy kan later vanaand die verse weer lees in die konteks van Matteus 3 en my bydrae daaroor: Matteus 3 – Jesus doop met die Heilige Gees en met vuur.